CELEX: 
Language: el
Date: 2021-04-30 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση του παραρτήματος ΙΙΙ της οδηγίας 2014/90/EU του Ευρωπαϊκού Κοινοβουλίου και του Συμβουλίου σχετικά με τον εξοπλισμό πλοίων όσον αφορά το εφαρμοστέο πρότυπο για τα εργαστήρια που χρησιμοποιούνται από τους οργανισμούς αξιολόγησης συμμόρφωσης για τον εξοπλισμό πλοίων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               H οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου (στο εξής: οδηγία) προβλέπει ότι «[α]νατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 37 προκειμένου να επικαιροποιούνται οι παραπομπές σε πρότυπα, όπως αναφέρονται στο παράρτημα ΙΙΙ, όταν νέα πρότυπα καθίστανται διαθέσιμα».
            
            
               Το παράρτημα ΙΙΙ της οδηγίας απαιτεί από τους οργανισμούς αξιολόγησης συμμόρφωσης που ενεργούν ως κοινοποιημένοι οργανισμοί για τον εξοπλισμό πλοίων να διασφαλίζουν ότι τα εργαστήρια δοκιμών που χρησιμοποιούνται για σκοπούς αξιολόγησης της συμμόρφωσης πληρούν τις απαιτήσεις του προτύπου EN ISO/IEC 17025.
            
            
               Το EN ISO/IEC 17025 επιτρέπει στα εργαστήρια να αποδεικνύουν ότι λειτουργούν σωστά και παράγουν έγκυρα αποτελέσματα, προάγοντας έτσι την εμπιστοσύνη στο έργο τους.
            
            
               Η τελευταία έκδοση του προτύπου EN ISO/IEC 17025 δημοσιεύθηκε το 2005 και έκτοτε έχουν αλλάξει οι συνθήκες της αγοράς και η τεχνολογία. Ως εκ τούτου, το 2017 δημοσιεύθηκε μια νέα έκδοση του προτύπου από τον Διεθνή Οργανισμό Τυποποίησης (ISO) και τη Διεθνή Ηλεκτροτεχνική Επιτροπή (IEC).
            
            
               Σύμφωνα με τον ISO, οι πιο ουσιαστικές αλλαγές είναι οι εξής:
            
            
               ·Το πεδίο εφαρμογής αναθεωρήθηκε ώστε να καλύπτει όλες τις εργαστηριακές δραστηριότητες, συμπεριλαμβανομένων των δοκιμών, των βαθμονομήσεων και των δειγματοληψιών που συνδέονται με τις επακόλουθες βαθμονομήσεις και δοκιμές.
            
            
               ·Έχει υιοθετηθεί μια νέα δομή για την ευθυγράμμιση του προτύπου με τα άλλα υπάρχοντα πρότυπα αξιολόγησης συμμόρφωσης ISO/IEC, όπως είναι η σειρά ISO/IEC 17000 για την αξιολόγηση συμμόρφωσης.
            
            
               ·Η προσέγγιση της διαδικασίας ανταποκρίνεται πλέον σε αυτήν νεότερων προτύπων, όπως είναι το ISO 9001 (διαχείριση ποιότητας), το ISO 15189 (ποιότητα ιατρικών εργαστηρίων) και η σειρά ISO/IEC 17000 (πρότυπα για τις δραστηριότητες αξιολόγησης συμμόρφωσης), δίνοντας έμφαση στα αποτελέσματα μιας διαδικασίας αντί στη λεπτομερή περιγραφή των καθηκόντων και των σταδίων της.
            
            
               ·Το πρότυπο εστιάζει περισσότερο στις τεχνολογίες της πληροφορίας. Σε αναγνώριση του γεγονότος ότι τα εγχειρίδια, οι εγγραφές και οι εκθέσεις σε έντυπη μορφή καταργούνται σταδιακά προς όφελος των ηλεκτρονικών εκδοχών, το πρότυπο ενσωματώνει τη χρήση υπολογιστικών συστημάτων, ηλεκτρονικών εγγραφών και την παραγωγή ηλεκτρονικών αποτελεσμάτων και εκθέσεων.
            
            
               ·Έχει προστεθεί μια νέα ενότητα που εισάγει την έννοια της σκέψης βάσει κινδύνου και περιγράφει τα κοινά σημεία με τη νέα έκδοση του προτύπου ISO 9001:2015, Συστήματα διαχείρισης ποιότητας – Απαιτήσεις.
            
            
               ·Η ορολογία έχει επικαιροποιηθεί. Στα παραδείγματα περιλαμβάνονται αλλαγές στο Διεθνές Λεξιλόγιο Μετρολογίας (International Vocabulary of Metrology (VIM)) και η ευθυγράμμιση με την ορολογία ISO/IEC, η οποία περιλαμβάνει ένα σύνολο κοινών όρων και ορισμών για όλα τα πρότυπα που αφορούν ειδικά την αξιολόγηση συμμόρφωσης.
            
            
               Αυτή η τρίτη έκδοση του προτύπου (EN ISO/IEC 17025:2017) ακυρώνει και αντικαθιστά τη δεύτερη έκδοση (EN ISO/IEC 17025:2005), και η αναφορά στο πρότυπο στην οδηγία θα πρέπει ως εκ τούτου να επικαιροποιηθεί αναλόγως.
            
            
               Λαμβάνοντας υπόψη το περιορισμένο εύρος των προτεινόμενων αλλαγών, η Επιτροπή θεωρεί ότι δεν θα είναι απαραίτητη η κοινοποίηση των μέτρων μεταφοράς στο εθνικό δίκαιο εκ μέρους των κρατών μελών σύμφωνα με την κοινή πολιτική δήλωση, της 28ης Σεπτεμβρίου 2011, των κρατών μελών και της Επιτροπής σχετικά με τα επεξηγηματικά έγγραφα, η οποία εξηγεί τη σχέση μεταξύ των συστατικών στοιχείων της οδηγίας και των αντίστοιχων μερών των εθνικών νομοθετικών κειμένων μεταφοράς στο εθνικό δίκαιο.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Τα ενδιαφερόμενα μέρη κλήθηκαν για διαβούλευση στο πλαίσιο συνεδρίασης της Ομάδας Εργασίας για τον Εξοπλισμό Πλοίων (Ε02653), στην οποία συμμετέχουν οι αρμόδιες αρχές των κρατών μελών και εκπρόσωποι των ενδιαφερόμενων μερών, την 3η Νοεμβρίου 2020.
            
            
               Επιπρόσθετα, εξέφρασε τη γνώμη του και το ευρύ κοινό μέσω της συνήθους δημόσιας διαβούλευσης διάρκειας 4 εβδομάδων σχετικά με τις κατ’ εξουσιοδότηση/εκτελεστικές πράξεις.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση πράξη αντικαθιστά την αναφορά στο EN ISO/IEC 17025:2005 στο παράρτημα III της οδηγίας με αναφορά στο αναθεωρημένο πρότυπο EN ISO/IEC 17025:2017.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 30.4.2021
            
            
               για την τροποποίηση του παραρτήματος ΙΙΙ της οδηγίας 2014/90/EU του Ευρωπαϊκού Κοινοβουλίου και του Συμβουλίου σχετικά με τον εξοπλισμό πλοίων όσον αφορά το εφαρμοστέο πρότυπο για τα εργαστήρια που χρησιμοποιούνται από τους οργανισμούς αξιολόγησης συμμόρφωσης για τον εξοπλισμό πλοίων  
                  
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου
                  1
               , και ιδίως το άρθρο 36,
            
            
               Εκτιμώντας τα ακόλουθα:
            
            
               (1)Η οδηγία 2014/90/ΕΕ ορίζει ότι οι οργανισμοί αξιολόγησης συμμόρφωσης πρέπει να συμμορφώνονται με τις απαιτήσεις που προβλέπονται στο παράρτημα III προκειμένου να καταστούν κοινοποιημένοι οργανισμοί.
            
            
               (2)Οι οργανισμοί αξιολόγησης συμμόρφωσης πρέπει να διασφαλίζουν ότι τα εργαστήρια δοκιμών που χρησιμοποιούνται για σκοπούς αξιολόγησης της συμμόρφωσης πληρούν τις απαιτήσεις του προτύπου EN ISO/IEC 17025.
            
            
               (3)Το πρότυπο EN ISO/IEC 17025 καθορίζει τις γενικές απαιτήσεις για την ικανότητα, την αμεροληψία και τη συνεπή λειτουργία των εργαστηρίων.
            
            
               (4)Το 2017, ο ISO δημοσίευσε αναθεώρηση του προτύπου EN ISO/IEC 17025 και ανακάλεσε την προηγούμενη έκδοση του προτύπου, η οποία θα μπορούσε ακόμη να χρησιμοποιηθεί κατά τη διάρκεια τριετούς μεταβατικής περιόδου που έληξε τον Νοέμβριο του 2020.
            
            
               (5)Ως εκ τούτου, η αναφορά στο πρότυπο EN ISO/IEC 17025 που γίνεται στην οδηγία (ΕΕ) 2014/90 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Στο σημείο 19 του παραρτήματος III της οδηγίας 2014/90/ΕΕ, η αναφορά στο πρότυπο «EN ISO/IEC 17025:2005» αντικαθίσταται από αναφορά στο πρότυπο «EN ISO/IEC 17025:2017».
            
            
               Άρθρο 2
            
            
               1.Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο στις [την τελευταία ημέρα του μήνα στον οποίο ανήκει η ημερομηνία που είναι υπολογισμένη ως ημερομηνία έναρξης ισχύος της παρούσας οδηγίας + 5 μήνες]. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
         
         
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 30.4.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 257 της 28.8.2014, σ. 146.